b'\n_START_ARTICLE_\nTeatrul German de Stat din Timi\xc8\x99oara\n_START_SECTION_\nIstoric\n_START_PARAGRAPH_\nPrima atestare a prezen\xc8\x9bei unor actori \xc3\xaen ora\xc8\x99 este din anul 1746, iar \xc3\xaen 1753 administra\xc8\x9bia ora\xc8\x99ului autorizeaz\xc4\x83 sus\xc8\x9binerea de reprezenta\xc8\x9bii de c\xc4\x83tre o trup\xc4\x83 german\xc4\x83 de teatru de turneu. \xc3\x8en continuare, activitatea teatral\xc4\x83 german\xc4\x83 este sus\xc8\x9binut\xc4\x83 de trupe care veneau aici \xc3\xaen turneu, devenind una dintre atrac\xc8\x9biile ora\xc8\x99ului. \xc3\x8en 1758 s-a amenajat \xc3\xaen fosta cl\xc4\x83dire a magistraturii s\xc3\xa2rbe\xc8\x99ti \xe2\x80\x93 pe locul unde se afl\xc4\x83 azi Liceul Teoretic \xe2\x80\x9eNikolaus Lenau\xe2\x80\x9c \xe2\x80\x93 o sal\xc4\x83 destinat\xc4\x83 spectacolelor de teatru. \xc3\x8en perioada 1852-1870 spectacolele venite \xc3\xaen turneu, mai ales din Viena, se \xc3\xaentindeau adesea pe stagiuni \xc3\xaentregi._NEWLINE_\xc3\x8en 1875 s-a inaugurat Teatrul \xe2\x80\x9eFranz Joseph\xe2\x80\x9c \xe2\x80\x93 ast\xc4\x83zi Palatul Culturii. \xc3\x8en 1899, activitatea teatral\xc4\x83 de expresie german\xc4\x83 este \xc3\xaentrerupt\xc4\x83 \xc3\xaen urma unei decizii administrative, av\xc3\xa2nd loc \xc3\xaens\xc4\x83 spectacole singulare cu trupe vieneze, p\xc3\xa2n\xc4\x83 inclusiv \xc3\xaen a doua decad\xc4\x83 a secolului al XX-lea._NEWLINE_Dup\xc4\x83 1920, se desf\xc4\x83\xc8\x99oar\xc4\x83 din nou \xe2\x80\x93 cu consisten\xc8\x9b\xc4\x83 variabil\xc4\x83 \xe2\x80\x93 activitate teatral\xc4\x83 profesionist\xc4\x83 de expresie german\xc4\x83, vremelnic cu autorizarea Oficiului Cultural German din Sibiu, apoi prin intermediul Teatrului Na\xc8\x9bional German din Sibiu, care producea spectacole ce erau apoi sus\xc8\x9binute \xc3\xaen toate zonele \xc8\x9b\xc4\x83rii locuite de germani. \xc3\x8en 1940 acest teatru este acaparat de ideologia na\xc8\x9bional-socialist\xc4\x83, iar \xc3\xaenainte de finalul celui de al Doilea R\xc4\x83zboi Mondial este desfiin\xc8\x9bat.\n_START_SECTION_\nTeatrul German \xc3\xaen perioada comunist\xc4\x83\n_START_PARAGRAPH_\nLa 1 ianuarie 1953 ia fiin\xc8\x9b\xc4\x83 Sec\xc8\x9bia german\xc4\x83 a Teatrului de Stat Timi\xc8\x99oara, spectacolul inaugural fiind sus\xc8\x9binut la 27 iunie 1953 cu piesa Die Karlssch\xc3\xbcler [Elevii \xc8\x99colii de cade\xc8\x9bi], de Heinrich Laube. Dup\xc4\x83 trei ani, sec\xc8\x9bia german\xc4\x83 se desprinde din structura administrativ\xc4\x83 a Teatrului de Stat \xc8\x99i devine Teatrul German de Stat Timi\xc8\x99oara, \xc3\xaen urma Hot\xc4\x83r\xc3\xa2rii Consiliului de Mini\xc8\x99tri al Republicii Populare Rom\xc3\xa2ne nr. 1530/31.07.1956. Sala de spectacole este vechea sal\xc4\x83 Reduta din cl\xc4\x83direa fostului Teatru \xe2\x80\x9eFranz Joseph\xe2\x80\x9c \xe2\x80\x93 ast\xc4\x83zi Palatul Culturii \xe2\x80\x93 cl\xc4\x83dire ce ad\xc4\x83poste\xc8\x99te, al\xc4\x83turi de Opera Na\xc8\x9bional\xc4\x83 Rom\xc3\xa2n\xc4\x83 Timi\xc8\x99oara, teatre dramatice \xc3\xaen trei limbi: rom\xc3\xa2n\xc4\x83, german\xc4\x83 \xc8\x99i maghiar\xc4\x83, fapt unic \xc3\xaen lume._NEWLINE_De la \xc3\xaenfiin\xc8\x9barea sa, teatrul a produs peste 400 de spectacole, evolu\xc3\xa2nd \xc3\xaen fa\xc8\x9ba a peste 2,5 milioane de spectatori. A sus\xc8\x9binut spectacole \xc3\xaen aproape toate localit\xc4\x83\xc8\x9bile cu comunit\xc4\x83\xc8\x9bi germane din Rom\xc3\xa2nia, dar \xc8\x99i \xc3\xaen fosta Republic\xc4\x83 Democrat\xc4\x83 German\xc4\x83.\xc2\xa0_NEWLINE_\xc3\x8en comunism, Teatrul German de Stat Timi\xc8\x99oara a fost nevoit s\xc4\x83 \xc3\xae\xc8\x99i \xc3\xaempart\xc4\x83 menirea \xc3\xaentre dou\xc4\x83 direc\xc8\x9bii: pe de o parte s\xc4\x83 slujeasc\xc4\x83 ideologia partidului-stat care \xc3\xaei coordona existen\xc8\x9ba, teatrul trebuind s\xc4\x83 realizeze spectacole cu con\xc8\x9binut agreat de sistemul comunist, pe de alt\xc4\x83 parte s\xc4\x83 contribuie la p\xc4\x83strarea limbii \xc8\x99i a con\xc8\x99tiin\xc8\x9bei identitare a germanilor din Rom\xc3\xa2nia, al c\xc4\x83ror num\xc4\x83r sc\xc4\x83dea \xc3\xaens\xc4\x83 \xc3\xaen mod constant, mai ales \xc3\xaencep\xc3\xa2nd cu anii \xe2\x80\x9970. Emigrarea multor germani din Rom\xc3\xa2nia \xe2\x80\x93 care a devenit un fenomen masiv \xc3\xaen anii \xe2\x80\x9970-\xe2\x80\x9990 \xe2\x80\x93 va afecta activitatea func\xc8\x9bional\xc4\x83 a institu\xc8\x9biei, num\xc4\x83rul spectatorilor \xc8\x99i al actorilor sc\xc4\x83z\xc3\xa2nd dramatic.\xc2\xa0\xc2\xa0\n_START_SECTION_\nPerioada post-comunist\xc4\x83\n_START_PARAGRAPH_\nDup\xc4\x83 mijlocul anilor \xe2\x80\x9990 teatrul a trebuit s\xc4\x83 \xc3\xae\xc8\x99i defineasc\xc4\x83 un drum nou. Dup\xc4\x83 ani grei de reconstruc\xc8\x9bie \xe2\x80\x93 mai ales \xc3\xaen urma emigr\xc4\x83rilor din anii \xe2\x80\x9990 \xe2\x80\x93 sub directoratul actri\xc8\x9bei Ildik\xc3\xb3 Jarcsek-Zamfirescu, c\xc4\x83utarea \xc8\x99i aflarea unui nou specific s-au concretizat \xc3\xaentr-o reorientare estetic\xc4\x83 de natur\xc4\x83 s\xc4\x83 atrag\xc4\x83 aten\xc8\x9bia publicului \xc8\x99i a criticii de specialitate \xc3\xaen mod constant asupra activit\xc4\x83\xc8\x9bii acestei institu\xc8\x9bii._NEWLINE_Astfel, mai ales perfec\xc8\x9bionarea trupei \xc8\x99i atragerea unora dintre cei mai aprecia\xc8\x9bi creatori din Rom\xc3\xa2nia \xc8\x99i din str\xc4\x83in\xc4\x83tate au fost de natur\xc4\x83 s\xc4\x83 recomande Teatrul German de Stat ca fiind unul dintre cele mai dinamice \xc8\x99i interesante teatre din \xc8\x9bar\xc4\x83. \xc3\x8en anii din urm\xc4\x83 au lucrat cu acest colectiv creatori importan\xc8\x9bi precum regizorii Radu Afrim, Clemens Bechtel, L\xc3\xa1szl\xc3\xb3 Bocs\xc3\xa1rdi, Alexandru Dabija, Alexander Hausvater, Yuri Kordonsky, Radu Alexandru Nica, Silviu Purc\xc4\x83rete, Niky Wolcz, scenografii Drago\xc8\x99 Buhagiar, Velica Panduru \xc8\x99i Helmut St\xc3\xbcrmer, actorii Mikl\xc3\xb3s B\xc3\xa1cs \xc8\x99i Sorin Leoveanu, coregrafii Florin Fieroiu \xc8\x99i R\xc4\x83zvan Mazilu._NEWLINE_Grupurile-\xc8\x9bint\xc4\x83 din prezent sunt alc\xc4\x83tuite din publicul germanofil din cadrul popula\xc8\x9biei majoritare, membrii comunit\xc4\x83\xc8\x9bii germane \xc8\x99i str\xc4\x83inii din spa\xc8\x9biul de expresie german\xc4\x83. De asemenea, persoanele care nu cunosc limba german\xc4\x83 pot urm\xc4\x83ri spectacolele cu traducere simultan\xc4\x83. Un loc important \xc3\xaen strategia teatrului \xc3\xael ocup\xc4\x83 spectacolele pentru copii \xc8\x99i tineret precum \xc8\x99i activitatea de pedagogie teatral\xc4\x83. An de an, teatrul este gazda Festivalului Interna\xc8\x9bional de Teatru de Tineret \xc3\xaen Limba German\xc4\x83, organizat \xc3\xaen colaborare cu Liceul Teoretic \xe2\x80\x9eNikolaus Lenau\xe2\x80\x9c Timi\xc8\x99oara.\xc2\xa0_NEWLINE_\xc3\x8en afara activit\xc4\x83\xc8\x9bii de la sediu, teatrul este prezent \xc3\xaen mod constant \xc3\xaen turnee \xc8\x99i la festivaluri din \xc8\x9bar\xc4\x83 \xc8\x99i din str\xc4\x83in\xc4\x83tate. Dup\xc4\x83 1990 spectacole ale sale au fost prezentate \xc3\xaen Austria, Croa\xc8\x9bia, Fran\xc8\x9ba, Georgia, Germania, Polonia, Serbia \xc8\x99i Ungaria. Din 2009 Teatrul German de Stat organizeaz\xc4\x83 Festivalul European de Teatru \xe2\x80\x9eEurothalia\xe2\x80\x9c, care aduce \xc3\xaen fiecare toamn\xc4\x83 la Timi\xc8\x99oara unele dintre cele mai interesante spectacole din Rom\xc3\xa2nia \xc8\x99i din diverse \xc8\x9b\xc4\x83ri ale continentului.\xc2\xa0'